**Ipacsfa Község Önkormányzat Képviselő-testületének**

**7/2017. (X.31.) önkormányzati rendelete**

**a szociális célú tűzifa támogatásról.**

Ipacsfa Község Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8.a pontjában meghatározott feladatkörében eljárva  a következőket rendeli el:

**Általános rendelkezések**

**1. §** (1) A képviselő-testület hozzájárulva a háztartások tüzelőanyag költségeihez évente egy alkalommal természetbeni ellátás formájában szociális célú tűzifát biztosít a 2.§, és a 3.§-ban meghatározottak szerint az életvitelszerűen a településen élő szociálisan rászoruló személyeknek.

**2. §** (1) A szociális célú tűzifa támogatás együttes mennyisége nem haladhatja meg a központi költségvetésből az önkormányzatra jutó összes mennyiséget.

(2) A szociális célú tűzifa támogatás megállapítása kérelemre történik. A kérelmekről a képviselő-testület dönt.

(3)  Az önkormányzat által rendszeresített kérelemhez mellékelni kell a kérelmező és családja a kérelem benyújtását megelőző havi jövedelméről szóló igazolást, nyugdíjas esetén nyugdíjszelvényt.

(4) Ezen rendeletben használt fogalmakra a szociális igazgatásról és ellátásokról szóló törvény rendelkezéseit kell alkalmazni.

**Részletes rendelkezések**

**3. §**  (1) A tűzifa támogatás során előnyben kell részesíteni azt a családot melynek tagja a szociális igazgatásról és ellátásokról szóló törvény szerinti:

a) aktív korúak ellátására,

b) időskorúak járadékára,

c) pénzbeli vagy természetbeni települési támogatásra jogosult, különösen a lakhatáshoz kapcsolódó kiadások viselésével kapcsolatos támogatásban részesülő.

d) a gyermekek védelméről és a gyámügyi igazgatásról szóló 1997. évi XXXI törvényben szabályozott hátrányos és halmozottan hátrányos helyzetű gyermeket nevelő család.

e) a Gyvt. 18. § (1) bekezdés a) pontja alapján rendszeres gyermekvédelmi kedvezményben részesülő,

f) valamint az a kérelmező, aki az (1) bekezdés a) – e) pontja alapján nem jogosult ellátásra, kedvezményre, azonban a havi jövedelme az öregségi nyugdíj mindenkori legkisebb összegének 385 %-át (jelenleg: 109. 725 Ft) nem haladja meg.

(2) Szociális tűzifa támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától. Amennyiben egy ingatlanról több kérelem érkezik, az elbírálás a kérelem beérkezésének sorrendjében történik

 (3) A szociális célú tűzifa támogatás mennyisége háztartásonként legfeljebb 5 m3  lehet.

(4) Az önkormányzat a támogatásként megítélt mennyiségű tűzifáért, és annak a háztartásokhoz történő eljuttatásáért a jogosultaktól ellenszolgáltatást nem kér.

**4. §**(1) Nem jogosultszociális célú tűzifa támogatásra – függetlenül a 3. §-ban meghatározott feltétel teljesülésétől az a személy, család,

a) aki erdőgazdálkodó, erdőtulajdonos és az elmúlt 2 évben engedéllyel fakitermelést végzett.

b) azon ingatlan vonatkozásában, mely tűzifával nem fűthető.

(2) Az üresen álló, nem lakott ingatlanra, amelyben életvitelszerűen senki sem él, a támogatás nem kérhető.

**5. §** (1) A támogatás megállapítása iránti eljárás kérelemre indul.

(2) A támogatás iránti kérelmeket az erre rendszeresített nyomtatványon lehet benyújtani.

(3) A szociális célú tűzifa kérelmek elbírálásáról a képviselő-testület jogosult dönteni a kérelem benyújtásától számított 15 napon belül.

(4) A döntést követő 5 munkanapon belül, de legkésőbb 2018. február 15.-ig a polgármester gondoskodik a tűzifa kiosztásáról.

(5) A tűzifa átvételét a jogosult átvételi elismervény aláírásával igazolja.

**Záró rendelkezések**

**6.§**(1) Ez a rendelet 2017. október 31. napján lép hatályba, és hatályát veszti 2018. március 31. napján.

Ipacsfa, 2017. október 30.

Pancsa Ferenc Ilosfai Péterné dr. Hatvani Edit

polgármester jegyző

Záradék:

A rendelet a mai napon kihirdetésre került.

Kovácshida, 2017. október 31.

Ilosfai Péterné dr. hatvani Edit  
jegyző